Костадин Паскалев: Гражданите ще загубят, ако бъде приет новият закон за концесиите

Костадин Паскалев, народен представител от Коалиция за България и бивш министър на регионалното развитие и благоустройството пред Агенция “Фокус”



Фокус: На първото четене на Закона за концесиите, внесен от Министерски съвет Вие гласувахте против. Какви са мотивите Ви за това?

Костадин Паскалев: Те са една доста сериозна група от мотиви. Свързани са преди всичко с това, че новият Закон за концесиите не решава нови обществени отношения. Реално погледнато, фактическото състояние по отношение на концесионирането е такова, каквото беше преди 5 години, тоест нов закон към момента е излишен.

От друга страна, новият проектозакон има изключително сериозни недъзи. Част от тях са свързани с това, че освен публичната собственост в момента ще може да се концесионира и частната общинска и държавна собственост. Това означава, че да кажем пет плочки на бул. “Витоша” могат да бъдат отдадени на концесия за 35 години за продажба на гевреци, вестници, списания и т.н. Много тежък проблем в закона са трите форми на концесиониране, които са посочени - концесии за услуги, концесии за добив и концесии за строителство. Така формулирани обаче, концесиите по никакъв начин не решават предмета на концесиониране. В този законопроект не е решен въпросът с концесионирането на горите и концесионирането на водите. Тоест, стоят нерешени тежки проблеми като тези. По отношение на самите процедури за концесиониране, според мен те са далеч по непрозрачни и несигурни от гледна точка на реализацията на държавния и общинския интерес при концесиониране.

Включването на такива форми като “състезателен диалог” и “електронен търг” в никакъв случай не дават някаква прозрачност и възможност за друг подход.

Фокус: Имате ли други забележки към закона?

Костадин Паскалев: Друг момент, който не одобрявам, е този, че не се решава въпросът с неразгледаните до този момент започнали процедури от Министерски съвет и общинските съвети. Това, грубо казано, означава, че започнатите процедури за концесиониране, няма да се завършат по сегашния закон, а ще трябва да се започнат нови процедури.

Това означава губене на време и нерви от хората, които са започнали до момента подобни процедури.

Друг момент е възможността за анексиране и прехвърляне на трети лица на концесионния договор. Това е една доста подозрителна процедура и няма нищо общо с европейската практика. Ясно е, че компенсацията е един от основните проблеми, заради които съм против тази форма на концесиониране. Да компенсираш концесионера за това, че е предоставил услуга на социално приемлива цена означава, че държавата се отказва да дава публични услуги на приемлива цена на гражданите.

Фокус: От трибуната на Народното събрание Вие заявихте, че с този закон се дава възможност да се бръкне директно в джоба на обикновените хора? Какво е основанието Ви да твърдите това?

Костадин Паскалев: Точно така е. Ще Ви дам елементарен пример. Ако говорим за концесиониране на магистрала, към настоящия момент, всеки български гражданин плаща отчисления по Закона за течните горива, плаща винетка, ще плаща ТОЛ такса при изграждането на съответната магистрала и евентуално компенсации, които са средства от данъците, които самия гражданин е платил. Тоест по четири различни начина се бърка в джоба на гражданина, за да се осъществява една и съща дейност - безотговорността на държавата.

Фокус: Има ли положителни моменти в Закона за концесиите?

Костадин Паскалев: Според мен преобладават отрицателните и точно затова смятам, че на второ четене трудно може да се промени философията на този законопроект.

Фокус: Кой ще е губещ, в крайна сметка, ако този закон бъде приет и влезе в сила?

Костадин Паскалев: Гражданите.

МАРГАРИТА КОЛЕВА



